[{"text_idx": "#000002", "text": "Mae Llanllwni yn bentref a phlwyf gwledig yng ngogledd Sir Gaerfyrddin rhwng Llanbedr Pont Steffan (8 milltir) a Chaerfyrddin (14 milltir). Poblogaeth y plwyf yw tua 660 ac mae\u2019n estyn dros ryw 6,600 o gyfeiri ar lan orllewinol Afon Teifi."}, {"text_idx": "#000003", "text": "Mae \u2018llan\u2019 yn elfen gyffredin mewn enwau lleoedd yng Nghymru. Ac mae tuedd erbyn hyn i dderbyn mai unig ystyr llan yw \u2018eglwys\u2019 am fod enw sant yn dilyn \u2018llan\u2019 yn aml iawn."}, {"text_idx": "#000004", "text": "Ond mewn cyfnod cynharach, un ystyr i \u2018llan\u2019 oedd darn o dir wedi\u2019i gau ar gyfer tyfu rhyw gynnyrch neu i gadw eiddo fel yn \u2018ydlan\u2019, \u2018perllan\u2019. Datblygiad o\u2019r ystyr hon yw \u2018darn o dir cysegredig, mynwent, eglwys\u2019."}, {"text_idx": "#000005", "text": "Mae egluro gweddill yr enw yn fwy anodd. Mae\u2019r enw yn digwydd am y tro cyntaf yn 1329 a\u2019r ffurf bryd hynny yw Lanthleweni . Digwydd y ffurf ll. llwni c.1566."}]